CELEX: 32022R0682
Language: mt
Date: 2022-02-25 00:00:00
Title: Regolament Delegat tal-Kummissjoni (UE) 2022/682 tal-25 ta’ Frar 2022 li jemenda r-Regolament (UE) 2018/196 tal-Parlament Ewropew u tal-Kunsill dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka

29.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 126/4
               
            
         REGOLAMENT DELEGAT TAL-KUMMISSJONI (UE) 2022/682
         tal-25 ta’ Frar 2022
         li jemenda r-Regolament (UE) 2018/196 tal-Parlament Ewropew u tal-Kunsill dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/196 tal-Parlament Ewropew u tal-Kunsill tas-7 ta’ Frar 2018 dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka (1), u b’mod partikolari l-Artikolu 3(3) tiegħu,
         Billi:
         
                     (1)
                  
                  
                     Minħabba n-nuqqas tal-Istati Uniti li jġibu l-Att dwar il-Kumpens għall-Persistenza tad-Dumping u għaż-Żamma tas-Sussidji (“CDSOA”, Continued Dumping and Subsidy Offset Act) konformi mal-obbligi tagħhom skont il-ftehimiet tal-Organizzazzjoni Dinjija tal-Kummerċ (“WTO”, World Trade Organization), dazju doganali addizzjonali ad valorem ta’ 4,3 % ġie impost fuq importazzjonijiet ta’ ċerti prodotti li joriġinaw mill-Istati Uniti tal-Amerka skont ir-Regolament (UE) 2018/196. F’konformità mal-awtorizzazzjoni tad-WTO biex tiġi sospiża l-applikazzjoni tal-konċessjonijiet għall-Istati Uniti, il-Kummissjoni se taġġusta ta’ kull sena l-livell ta’ sospensjoni għal-livell ta’ tixjin jew ħsara kkawżat mis-CDSOA fuq l-Unjoni f’dak iż-żmien. Fl-2021, il-livell ta’ sospensjoni ġie aġġustat għal 0,1 % tad-dazju doganali addizzjonali ad valorem u r-Regolament (UE) 2018/196 ġie emendat skont dan (2).
                  
               
                     (2)
                  
                  
                     L-iżborżi mis-CDSOA għall-aktar sena reċenti li għaliha teżisti data disponibbli jirrigwardaw id-distribuzzjoni ta’ dazji anti-dumping u kumpensatorji miġbura matul is-Sena Fiskali 2020 (l-1 ta’ Ottubru 2020 sat-30 ta’ Settembru 2021). Abbażi tad-data ppubblikata mis-Servizz tad-Dwana u tal-Protezzjoni tal-Fruntieri tal-Istati Uniti, il-livell ta’ annullament jew ta’ ħsara kkawżat lill-Unjoni huwa kkalkulat li jammonta għal USD 3 095,94.
                  
               
                     (3)
                  
                  
                     Il-livell ta’ annullament jew ta’ ħsara u konsegwentement, ta’ sospensjoni, naqas. Madankollu, il-livell ta’ sospensjoni ma jistax jiġi aġġustat għal-livell ta’ annullament jew ta’ ħsara billi jiżdiedu jew jitneħħew prodotti mil-lista fl-Anness I tar-Regolament (UE) 2018/196. B’konsegwenza ta’ hekk, f’konformità mal-Artikolu 3(1)(e) ta’ dan ir-Regolament, jenħtieġ li l-Kummissjoni ma tibdilx il-lista ta’ prodotti fl-Anness I u temenda r-rata tad-dazju addizzjonali sabiex taġġusta l-livell ta’ sospensjoni għal-livell ta’ tixjin jew ħsara. Għalhekk jenħtieġ li l-erba’ prodotti elenkati fl-Anness I jinżammu fil-lista u jenħtieġ li r-rata tad-dazju tal-importazzjoni addizzjonali tiġi emendata u stabbilita għal 0,001 %.
                  
               
                     (4)
                  
                  
                     L-effett ta’ dazju tal-importazzjoni addizzjonali ad valorem ta’ 0,001 % fuq l-importazzjonijiet mill-Istati Uniti tal-prodotti fl-Anness I jirrappreżenta, fuq tul ta’ sena, valur ta’ kummerċ li ma jaqbiżx USD 3 095,94.
                  
               
                     (5)
                  
                  
                     Biex ikun żgurat li ma jkun hemm l-ebda dewmien fl-applikazzjoni tar-rata emendata tad-dazju tal-importazzjoni addizzjonali, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu.
                  
               
                     (6)
                  
                  
                     Għalhekk jenħtieġ li r-Regolament (UE) 2018/196 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            L-Artikolu 2 tar-Regolament (UE) 2018/196 huwa sostitwit b’dan li ġej:
            
               
                  “Artikolu 2
                  Dazju ad valorem ta’ 0,001 % addizzjonali għad-dazju doganali applikabbli skont ir-Regolament (UE) Nru 952/2013 tal-Parlament Ewropew u tal-Kunsill (*1) għandu jiġi impost fuq il-prodotti li joriġinaw mill-Istati Uniti elenkati fl-Anness I ta’ dan ir-Regolament.
               
            
         
         
            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Mejju 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-25 ta’ Frar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 44, 16.2.2018, p. 1.
         
            (2)  Ir-Regolament Delegat tal-Kummissjoni (UE) 2021/704 tas-26 ta’ Frar 2021 li jemenda r-Regolament (UE) 2018/196 tal-Parlament Ewropew u tal-Kunsill dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka (ĠU L 146, 29.4.2021, p. 70).
      
      
         
            ANNESS
            
               
                  
                     “ANNESS I
                     Il-prodotti li fuqhom għandhom japplikaw dazji tal-importazzjoni addizzjonali huma identifikati permezz tal-kodiċijiet NM bi tmien ċifri. Id-deskrizzjoni tal-prodotti kklassifikati taħt dawn il-kodiċijiet tinsab fl-Anness I tar-Regolament tal-Kunsill (KEE) Nru 2658/87 (1).
                     
                                 0710 40 00 
                              
                              
                                  
                              
                           
                                 Ex90031900 
                              
                              
                                 ‘Frames u montaturi ta’ metall ta’ valur baxx’
                              
                           
                                 8705 10 00 
                              
                              
                                  
                              
                           
                                 6204 62 31 
                              
                              
                                  
                              
                           
               ”
            
               (1)  Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7.9.1987, p. 1).